Kunnskapsdepartementet

Prop. 9 L

(2021–2022)

Proposisjon til Stortinget (forslag til lovvedtak)

Endringer i midlertidige lover om tilpasninger i barnehageloven, opplæringsloven, friskoleloven, introduksjonsloven og integreringsloven for å avhjelpe konsekvenser av utbrudd av covid-19 (forlengelse)

Kunnskapsdepartementet

Prop. 9 L

(2021–2022)

Proposisjon til Stortinget (forslag til lovvedtak)

Endringer i midlertidige lover om tilpasninger i barnehageloven, opplæringsloven, friskoleloven, introduksjonsloven og integreringsloven for å avhjelpe konsekvenser av utbrudd av covid-19 (forlengelse)

Tilråding fra Kunnskapsdepartementet 29. oktober 2021,
godkjent i statsråd samme dag.
(Regjeringen Støre)

# Hovedinnholdet i proposisjonen

Kunnskapsdepartementet legger med dette fram forslag til endringer i de midlertidige lovene om tilpasninger i barnehageloven, opplæringsloven, friskoleloven, introduksjonsloven og integreringsloven for å avhjelpe konsekvenser av utbrudd av covid-19.

Det følger i dag av de midlertidige lovene at de oppheves 1. desember 2021.

Kunnskapsdepartementet foreslår at lovenes virketid forlenges til 30. juni 2022. For øvrig foreslår departementet at lovene videreføres uten innholdsmessige endringer.

# Bakgrunn

## Midlertidig lov om tilpasninger i barnehageloven, opplæringsloven og friskoleloven

Når barnehager og skoler er underlagt begrensninger av smittevernhensyn, har det betydning for hvordan driften kan organiseres. Det ble derfor 27. mars 2020 vedtatt midlertidige forskrifter om tilpasninger i lovgivningen om barnehager og grunnopplæringen med hjemmel i koronaloven. Ved opphevelse av koronaloven ble de midlertidige reglene fastsatt i en midlertidig lov om tilpasninger i barnehageloven, opplæringsloven og friskoleloven. Den midlertidige loven ble lagt fram for Stortinget i Prop. 102 L (2019–2020) Midlertidig lov om tilpasninger i barnehageloven, opplæringslova og friskolelova for å avhjelpe konsekvenser av utbrudd av covid-19. Loven har blitt forlenget i to omganger; se Prop. 8 L (2020–2021) Endringer i midlertidig lov om tilpasninger i barnehageloven, opplæringslova og friskolelova for å avhjelpe konsekvenser av utbrudd av covid-19 (forlengelse av loven) og Prop. 137 L (2020–2021) Endringer i midlertidige lover om tilpasninger i barnehageloven, opplæringslova, friskolelova, introduksjonsloven og integreringsloven for å avhjelpe konsekvenser av utbrudd av covid-19 (forlengelse av lovene). Loven har nå varighet til 1. desember 2021.

## Midlertidige lover om tilpasninger i introduksjonsloven og integreringsloven

Når samfunnet er underlagt begrensninger av smittevernhensyn, har det betydning for hvordan opplæring i mottak, opplæring i norsk og samfunnskunnskap og driften av introduksjonsprogrammet kan organiseres. Det ble derfor 27. mars 2020 vedtatt midlertidige forskrifter om tilpasninger i lovgivningen om opplæring i mottak, introduksjonsprogram, introduksjonsstønad og opplæring i norsk og samfunnskunnskap med hjemmel i koronaloven. Ved opphevelse av koronaloven ble de midlertidige reglene fastsatt i en midlertidig lov om tilpasninger i introduksjonsloven. Den midlertidige loven ble lagt fram for Stortinget i Prop. 103 L (2019–2020) Midlertidig lov om tilpasninger i introduksjonsloven for å avhjelpe konsekvenser av utbrudd av covid-19, og ble senere utvidet med bestemmelsene som nå er kapittel 1 i loven, jf. Prop. 123 L (2019–2020) Endringer i midlertidig lov om tilpasninger i introduksjonsloven for å avhjelpe konsekvenser av utbrudd av covid-19. Loven inneholder både bestemmelser som skal sikre at deltagere i ordningene etter introduksjonsloven får et tilbud når utbrudd av covid-19 påvirker gjennomføringen (kapittel 2), og bestemmelser som skal avhjelpe negative konsekvenser av utbrudd på lengre sikt (kapittel 1). Bestemmelsene i kapittel 2 ble vedtatt forlenget i tråd med forslaget i Prop. 9 L (2020–2021) Endringer i midlertidig lov om tilpasninger i introduksjonsloven for å avhjelpe konsekvenser av utbrudd av covid-19 (forlengelse av loven) og Prop. 137 L (2020–2021) Endringer i midlertidige lover om tilpasninger i barnehageloven, opplæringslova, friskolelova, introduksjonsloven og integreringsloven for å avhjelpe konsekvenser av utbrudd av covid-19 (forlengelse av lovene). Kapittel 2 har nå varighet til 1. desember 2021, mens kapittel 1, som legger til rette for regjeringens integreringspakker, oppheves fra den tid Kongen bestemmer.

Introduksjonsloven ble erstattet av ny integreringslov fra 1. januar 2021, og det er også gitt en midlertidig lov om tilpasninger i integreringsloven for å avhjelpe konsekvenser av utbrudd av covid-19, jf. Prop. 33 L (2020–2021) Midlertidig lov om tilpasninger i integreringsloven for avhjelpe konsekvenser av utbrudd av covid-19. §§ 1 til 6 i loven gir bestemmelser som skal sikre at deltagere i ordningene får et tilbud når utbrudd av covid-19 påvirker gjennomføringen (tilsvarende kapittel 2 i midlertidig lov om tilpasninger i introduksjonsloven). I § 7 er det tatt inn en forskriftshjemmel for å legge til rette for eventuelle integreringspakker som omfatter deltagere etter integreringsloven. §§ 1 til 6 gjelder til 1. desember 2021, mens loven for øvrig oppheves fra den tid Kongen bestemmer.

# Gjeldende rett

## Midlertidig lov om tilpasninger i barnehageloven, opplæringsloven og friskoleloven

Midlertidig lov 26. mai 2020 nr. 52 om tilpasninger i barnehageloven, opplæringslova og friskolelova for å avhjelpe konsekvenser av utbrudd av covid-19 inneholder midlertidige regler på barnehage- og opplæringsområdet. Formålet med loven er at barn, unge og voksne i størst mulig grad skal kunne få ivaretatt sine rettigheter etter barnehageloven, opplæringsloven og friskoleloven, samtidig som det tas hensyn til hva som er mulig når barnehager og skoler er stengt eller er underlagt begrensninger av smittevernhensyn som følge av utbruddet av covid-19.

Reglene om tilpasninger i opplæringsloven gjelder også på Svalbard med de særlige tilpasningene som følger av forskrift 18. januar 2007 nr. 76 om grunnskoleopplæring og videregående opplæring på Svalbard. De øvrige reglene i den midlertidige loven gjelder ikke på Svalbard.

I § 2 i den midlertidige loven er barnehagelovens anvendelse i perioder hvor barnehagen er stengt eller driver med begrensninger etter enkeltvedtak eller forskrifter med hjemmel i smittevernloven fastsatt. Bestemmelsen gjør tilpasninger i reglene om rett til barnehageplass og i tilrettelegging som følger av enkeltvedtak. Tilpasningene innebærer ikke nye plikter, men adgang til å fravike enkelte regler helt eller delvis i situasjoner hvor barnehagen er stengt eller underlagt andre begrensninger med hjemmel i smittevernloven. I den midlertidige loven § 3 er det hjemmel til å regulere i forskrift hvem som skal ha tilbud i barnehagen dersom barnehagen ellers er stengt eller har redusert åpnings- og oppholdstid på grunn av smitteverntiltak.

I § 7 er det slått fast at skoleeiere har plikt til å sørge for opplæring så langt som mulig selv om skolene er stengt eller driver med begrensninger etter enkeltvedtak eller forskrifter med hjemmel i smittevernloven. Bestemmelsen gir også hjemmel til å gi regler i forskrift om hvem som skal få opplæring hjemme selv om skolen er åpen, og hvem som skal få opplæring på skolen selv om skolen ellers er stengt eller har redusert åpnings- og oppholdstid på grunn av smitteverntiltak. I § 8 er det regler om opplæringslovens og friskolelovens anvendelse i perioder hvor skolen er stengt eller driver med begrensninger etter enkeltvedtak eller forskrifter med hjemmel i smittevernloven. I bestemmelsen er det gjort tilpasninger i flere regler i opplæringsloven og friskoleloven. Tilpasningene innebærer ikke nye plikter, men adgang til å fravike enkelte regler helt eller delvis i situasjoner hvor skolen er stengt eller underlagt andre begrensninger med hjemmel i smittevernloven. Dette gjelder regler om organisering, enkeltvedtak om tilrettelegging, læremidler, psykososialt miljø, skolefritidsordning, leksehjelp og leirskole.

I §§ 4 og 9 er det regler om foreldrebetaling i barnehager og skolefritidsordninger. Reglene innebærer at foreldre skal betale ordinær pris selv om barnehagen eller skolefritidsordningen har redusert åpningstid på grunn av smitteverntiltak. Dersom virksomheten er stengt med hjemmel i smittevernloven, skal derimot foreldrene ikke betale. Kommunen skal kompensere private barnehager for tapt foreldrebetaling.

I §§ 5 og 6 er det regler om tilskudd til private barnehager og om avkortning av tilskuddet. Kommunen skal gi tilskudd til private barnehager som er stengt med hjemmel i smittevernloven, men tilskuddet kan avkortes i enkelte situasjoner.

I § 10 fremgår det at ungdom som tas inn til Vg3 påbygging skoleåret 2020–2021, ikke bruker av retten til videregående opplæring dette skoleåret. I § 11 er retten til inntak til påbygg i skoleåret 2020–2021 utvidet for de som ikke har bestått fag- og svenneprøven. Departementet har i midlertidig forskrift om tilpasninger i reglene om barnehager, grunnskoler og videregående opplæring som følge av utbrudd av covid-19 §§ 13 og 14 fastsatt tilsvarende unntaksordninger for skoleåret 2021–2022.

I § 12 er det gitt hjemmel til Utdanningsdirektoratet til å behandle personopplysninger dersom det er nødvendig i forbindelse med eksamensgjennomføring i en smittesituasjon.

I § 13 er det fastsatt at den midlertidige loven oppheves 1. desember 2021.

## Midlertidig lov om tilpasninger i introduksjonsloven

Midlertidig lov 26. mai 2020 nr. 53 om tilpasninger i introduksjonsloven for å avhjelpe konsekvenser av utbrudd av covid-19 er todelt. Loven inneholder både bestemmelser som skal sikre at deltagere i ordningene etter introduksjonsloven får et tilbud når utbrudd av covid-19 påvirker gjennomføringen (kapittel 2), og bestemmelser som skal avhjelpe negative konsekvenser av utbruddet på lengre sikt (kapittel 1). Formålet med kapittel 2 er at deltagere i ordningene etter introduksjonsloven i størst mulig grad skal kunne få et tilbud etter loven når utbrudd av covid-19 påvirker gjennomføringen. Kapittel 2 gjelder kommuner og deltagere i opplæring i mottak, introduksjonsprogram og opplæring i norsk og samfunnskunnskap etter introduksjonsloven med forskrifter.

Tilpasninger i reglene om opplæring i mottak reguleres i § 7. Det følger av bestemmelsen at kommunen skal sørge for at deltagere i opplæring i norsk og opplæring i norsk kultur og norske verdier etter introduksjonsloven kapittel 4A får opplæring uavhengig av om undervisningsstedet er stengt eller driver med begrensninger etter enkeltvedtak eller forskrifter med hjemmel i smittevernloven som følge av utbrudd av covid-19, med mindre det ikke er mulig å tilby opplæringen via digitale hjelpemidler eller på andre måter. Dersom deltagerne ikke kan gjennomføre opplæringen som følge av utbrudd av covid-19, opphører deltagernes plikt midlertidig, og resterende timer opplæring gjennomføres når begrensningene er bortfalt, forutsatt at den enkelte fortsatt er omfattet av målgruppen for opplæringen på det tidspunktet.

Tilpasninger i reglene om introduksjonsprogram og introduksjonsstønad reguleres i §§ 8 og 9. Kommunen skal sørge for at deltagere i introduksjonsprogram får et tilbud, med mindre det under utbrudd av covid-19 ikke er mulig å gi et tilbud via digitale hjelpemidler eller på andre måter. Kommunen kan tilby introduksjonsprogram på deltid i denne perioden. Det fremgår også av bestemmelsen at fravær fra introduksjonsprogrammet som følge av utbrudd av covid-19 skal legges til programmets varighet. Ved deltagelse på deltid skal differansen mellom det som tilbys, og det som tilsvarer fulltid, legges til programmets varighet. Kommunen skal utbetale introduksjonsstønad uavhengig av fravær som følge av utbrudd av covid-19. Kommunen kan ikke gjøre trekk i eller kreve tilbakebetalt introduksjonsstønad for perioder hvor det ikke har vært tilbudt introduksjonsprogram eller det har vært redusert tilbud som følge av utbrudd av covid-19.

Tilpasninger i reglene om opplæring i norsk og samfunnskunnskap reguleres i § 10. Det følger av bestemmelsen at kommunen skal sørge for at deltagere i opplæring i norsk og samfunnskunnskap får opplæring uavhengig av om opplæringsstedet er stengt eller driver med begrensninger etter enkeltvedtak eller forskrifter med hjemmel i smittevernloven som følge av utbrudd av covid-19, med mindre det ikke er mulig å tilby opplæringen via digitale hjelpemidler eller på andre måter. Kommunen kan avgjøre at hjemmearbeid skal regnes som gjennomførte timer opplæring i norsk og samfunnskunnskap. Deltagere som ikke får et opplæringstilbud som følge av utbrudd av covid-19, får forlenget fristen for rett til deltagelse i opplæringen tilsvarende den perioden det ikke er mulig å delta.

I § 11 er det fastsatt at kapittel 2 oppheves 1. desember 2021.

## Midlertidig lov om tilpasninger i integreringsloven

Midlertidig lov 18. desember 2020 nr. 154 om tilpasninger i integreringsloven for å avhjelpe konsekvenser av utbrudd av covid-19 inneholder midlertidige regler på integreringsområdet. Formålet med loven er at deltagere i ordningene etter integreringsloven i størst mulig grad skal få et tilbud etter loven når utbrudd av covid-19 påvirker gjennomføringen.

§§ 1 til 6 i loven gir bestemmelser som skal sikre at deltagere i ordningene får et tilbud når utbrudd av covid-19 påvirker gjennomføringen (tilsvarende kapittel 2 i midlertidig lov om tilpasninger i introduksjonsloven). §§ 1 til 6 gjelder til 1. desember 2021.

I § 2 i den midlertidige loven er det fastsatt at kommunen skal sørge for at deltagere i opplæring i mottak etter integreringsloven § 5 får opplæring uavhengig av om undervisningsstedet er stengt eller driver med begrensninger etter enkeltvedtak eller forskrifter med hjemmel i smittevernloven som følge av utbrudd av covid-19, med mindre det ikke er mulig å tilby opplæringen via digitale hjelpemidler eller på andre måter. Plikten til å delta i opplæring etter integreringsloven § 5 opphører midlertidig dersom deltagerne ikke kan gjennomføre opplæringen som følge av utbrudd av covid-19. Resterende timer opplæring skal gjennomføres når begrensninger for undervisningsstedet etter enkeltvedtak eller forskrifter med hjemmel i smittevernloven som følge av utbrudd av covid-19 er bortfalt, forutsatt at den enkelte fortsatt er omfattet av målgruppen etter integreringsloven § 5 på det tidspunktet.

I § 3 er det slått fast at kommunen skal sørge for at det gis tilbud om kompetansekartlegging etter integreringsloven §§ 6 og 10 under utbrudd av covid-19, med mindre det ikke er mulig å gi et tilbud via digitale hjelpemidler eller på andre måter. Fylkeskommunen skal sørge for at det gis tilbud om karriereveiledning etter integreringsloven § 11 under utbrudd av covid-19, med mindre det ikke er mulig å gi et tilbud via digitale hjelpemidler eller på andre måter. Dersom det ikke gis et tilbud etter integreringsloven §§ 6, 10 og 11 som følge av utbrudd av covid-19, skal kompetansekartlegging og karriereveiledning gjennomføres når det er mulig.

I §§ 4 og 5 er det regler om introduksjonsprogram og introduksjonsstønad. Kommunen skal sørge for at deltagere i introduksjonsprogram etter integreringsloven kapittel 4 får et tilbud, med mindre det under utbrudd av covid-19 ikke er mulig å gi et tilbud via digitale hjelpemidler eller på andre måter. Kommunen kan tilby introduksjonsprogram på deltid i perioden med utbrudd av covid-19. Fravær fra introduksjonsprogrammet som følge av utbrudd av covid-19 skal legges til programmets varighet. Ved deltagelse på deltid skal differansen mellom det som tilbys, og det som tilsvarer program på fulltid, legges til programmets varighet. Videre skal kommunen utbetale introduksjonsstønad etter integreringsloven kapittel 5 uavhengig av fravær som følge av utbrudd av covid-19. Kommunen kan ikke gjøre trekk i eller kreve tilbakebetalt introduksjonsstønad for perioder hvor det ikke har vært tilbudt introduksjonsprogram eller det har vært redusert tilbud som følge av utbrudd av covid-19.

Etter § 6 fremgår det at kommunen og fylkeskommunen skal sørge for at deltagere i opplæring i norsk og samfunnskunnskap etter integreringsloven kapittel 6 får opplæring uavhengig av om undervisningsstedet er stengt eller driver med begrensninger etter enkeltvedtak eller forskrifter med hjemmel i smittevernloven som følge av utbrudd av covid-19, med mindre det ikke er mulig å tilby opplæringen via digitale hjelpemidler eller på andre måter. Kommunen kan avgjøre at hjemmearbeid skal regnes som gjennomførte timer opplæring i samfunnskunnskap. Fristen for rett til deltagelse i opplæring i norsk og samfunnskunnskap for deltagere som ikke får et opplæringstilbud som følge av utbrudd av covid-19, forlenges tilsvarende den perioden det ikke er mulig å delta.

I § 8 er det fastsatt at §§ 1 til 6 oppheves 1. desember 2021.

# Høringen

Forslag om å forlenge de midlertidige reglene om tilpasninger i barnehageloven, opplæringsloven, friskoleloven, introduksjonsloven og integreringsloven for å avhjelpe konsekvenser av utbrudd av covid-19 ble sendt på høring 20. september 2021. Høringsfristen var 24. september 2021. Det ble satt en ekstraordinær kort frist fordi det haster å få fremmet et lovforslag om forlengelse før lovene oppheves.

Høringen ble sendt til følgende instanser:

Arbeids- og velferdsdirektoratet

Barneombudet

Direktoratet for høyere utdanning og kompetanse

Foreldreutvalget for barnehager

Foreldreutvalget for grunnopplæringen

Integrerings- og mangfoldsdirektoratet

Statsforvalterne

Utdanningsdirektoratet

Utlendingsdirektoratet

Sametinget

Abelia

Elevorganisasjonen

Fagforbundet

Faglig forum for kommunalt flyktningarbeid

Friskolenes kontaktforum

Interesseorganisasjonen for kommunal voksenopplæring

Kirkelig arbeidsgiver- og interesseorganisasjon

KS – Kommunesektorens organisasjon

Nasjonalt senter for flerkulturell opplæring

Norsk Lektorlag

Private Barnehagers Landsforbund

Samarbeidsrådet for yrkesopplæring

Skolelederforbundet

Skolenes Landsforbund

Utdanningsforbundet

Høringen ble også lagt ut på regjeringen.no.

I høringen foreslo departementet å forlenge de midlertidige lovene fram til 30. juni 2022. Departementet foreslo at reglene i de midlertidige lovene videreføres uten innholdsmessige endringer.

I tillegg til noen privatpersoner, har følgende høringsinstanser uttalt seg i høringen:

Direktoratet for høyere utdanning og kompetanse

Integrerings- og mangfoldsdirektoratet

Statsforvalteren i Trøndelag

Utlendingsdirektoratet

Norges institusjon for menneskerettgiheter

Utdanningsetaten i Oslo

Barnevernsaksjonen.no

Jussbuss

KS – Kommunesektorens organisasjon

Norsk forbund for utviklingshemmede

Private Barnehagers Landsforbund

Utdanningsforbundet

Fire instanser støtter hovedintensjonen bak forslaget. Fire høringsinstanser uttaler seg om forslaget, men tar ikke stilling til om de er for eller imot. De som støtter hovedintensjonen bak forslaget er Statsforvalteren i Trøndelag, Utdanningsetaten i Oslo, Integrerings- og mangfoldsdirektoratet og Direktoratet for høyere utdanning og kompetanse. Flere av disse uttaler at de enige i at den uforutsigbare smittesituasjonen gjør det nødvendig å forlenge de midlertidige reglene til 30. juni 2022. Det understrekes at reglene i all hovedsak har fungert etter sin hensikt, og at behovet ikke nødvendigvis vil opphøre 1. desember 2021. Barnevernaksjonen.no støtter ikke forslaget, men begrunnelsen deres er knyttet til motstand mot vaksinering av barn og bruk av PCR-tester, og ikke til de konkrete lovene som foreslås forlenget. Det er også noen instanser som har innspill til utvalgte bestemmelser i lovene som foreslås forlenget. F.eks. mener Norsk Forbund for Utviklingshemmede (NFU) at det er enkelte av reglene det ikke er nødvendig å forlenge. Det er også enkelte privatpersoner som har uttalt seg negativt, men uttalelsene er i liten grad begrunnet eller knyttet til det aktuelle forslaget.

Norges institusjon for menneskerettigheter kommenterer ikke forslaget, men uttaler:

«[…] en endring av særlig stor betydning for behovet for utvidet bruk av hjemmeundervisning, er fritak fra karantene for elever som er nærkontakter til en som er påvist smittet. På bakgrunn av dette savner vi en nærmere vurdering av behovet for opprettholdelse av forskriftsbestemmelsene i den midlertidige forskriften § 3 første ledd annet punktum og tredje til femte ledd, og ber departementet vurdere endringer som tydeliggjør utgangspunktet om at opplæring skal finne sted på skolen og innskrenker adgangen til hjemmeundervisning der dette ikke er begrunnet i smittevern.»

Utdanningsforbundet støtter ikke forslaget og uttaler blant annet følgende:

«Pandemien er forhåpentlig nå i en sluttfase. Nærmere 90 prosent av den voksne befolkningen er nå vaksinert, og vaksinering av yngre aldersgrupper er i gang. Regjeringen har varslet at de fleste restriksjonene vil bli opphevet. Slik Utdanningsforbundet oppfatter det, er beredskapshensyn den primære begrunnelsen for forslaget om å videreføre de midlertidige reglene. Utdanningsforbundet stiller spørsmål ved nødvendigheten av å forlenge de midlertidige reglene med ytterligere seks måneder slik situasjonen er nå. Utdanningsforbundet støtter derfor ikke forslaget.»

# Departementets vurderinger og forslag

## Midlertidig lov om tilpasninger i barnehageloven, opplæringsloven og friskoleloven

Det er ikke lenger nasjonale smitteverntiltak i skoler og barnehager. Det kan likevel ikke utelukkes at det også etter 1. desember vil oppstå situasjoner hvor det er nødvendig med lokale tiltak som påvirker skole- og barnehagedriften. Ettersom det fortsatt kan være aktuelt med lokale tiltak, er det også behov for å videreføre reglene som ivaretar barn i barnehager og elever ved skoler dersom det fattes slike vedtak. Det er for eksempel viktig med regler som gir elevene rett til hjemmeopplæring dersom skoler i perioder er stengt eller har redusert tilstedeværelse på grunn av smitteverntiltak. Departementet foreslår derfor at de midlertidige reglene videreføres.

Departementet mener det er sannsynlig at behovet for de midlertidige reglene avtar framover, men per i dag tilsier ikke den kunnskap departementet har at de midlertidige reglene bør opphøre 1. desember. Departementet vil understreke at reglene i den midlertidige loven i seg selv ikke innebærer innskrenkinger i rettigheter etter barnehage-, opplærings- og friskoleloven. Reglene i loven kommer bare til anvendelse dersom det fattes lokale vedtak etter smittevernloven som påvirker skole- og barnehagedriften.

Utdanningsforbundet støtter ikke forslaget om å forlenge de midlertidige reglene. Også Norges institusjon for menneskerettigheter stiller spørsmål ved behovet for å forlenge reglene. Departementet vil vise til at det fortsatt kan oppstå situasjoner som gjør det nødvendig med lokale smitteverntiltak som påvirker skole- og barnehagedriften. I slike situasjoner vil det være behov for regler som bidrar til at barn, unge og voksne får ivaretatt sine rettigheter, for eksempel rett til hjemmeopplæring. Dersom loven ikke forlenges, vil det være uklart hvilke regler som gjelder dersom det fattes lokale vedtak som begrenser aktiviteter eller tilstedeværelse i skoler eller barnehager. Det vil for eksempel ikke være regler som sikrer elever hjemmeopplæring.

Noen høringsinstanser viser til innspill i tidligere runder. Departementet viser til departementets vurderinger i forbindelse med opprinnelig vedtakelse og senere forlengelse av lovene. Se Prop. 102 L (2019–2020), Prop. 8 L (2020–2021) og Prop. 137 L (2020–2021) for kommentarer til høringsinnspillene.

Kunnskapsdepartementet foreslår på denne bakgrunnen å forlenge den midlertidige loven om tilpasninger i barnehageloven, opplæringsloven og friskoleloven uten innholdsmessige endringer.

Når det gjelder varighet, foreslår departementet at loven forlenges fram til 30. juni 2022. Dette vil gi barnehagene og skolene nødvendig forutsigbarhet ved oppstarten på nyåret, samtidig som det tas hensyn til at det kan bli behov for tilsvarende regler ut skoleåret. Departementet vurderer at en slik varighet er forsvarlig i lys av at de midlertidige lovene kun åpner for tilpasninger som er nødvendige på grunn av smitteverntiltak.

## Midlertidige lover om tilpasninger i introduksjonsloven og integreringsloven

Smittesituasjonen er per i dag slik at behovet for tilpasninger er redusert sammenlignet med året vi har bak oss. Det er likevel varslet at det kan oppstå situasjoner hvor det blir nødvendig med lokale smitteverntiltak. Departementet mener at det derfor også etter 1. desember vil være behov for å ha regler som bidrar til at deltagerne i størst mulig grad skal få ivaretatt sine rettigheter etter introduksjonsloven og integreringsloven. Det vil for eksempel være behov for å sikre at begrensninger i tilbudet etter integreringslovgivningen ikke gir stans i introduksjonsstønaden.

Departementet mener det trolig vil være mindre behov for de midlertidige reglene framover, men per i dag tilsier ikke den kunnskap departementet har at de midlertidige reglene bør opphøre 1. desember. Departementet understreker at reglene i de midlertidige lovene kun åpner for tilpasninger som er nødvendige på grunn av smitteverntiltak. Dersom lovene forlenges, åpnes det ikke for tilpasninger utover det som er nødvendig på grunn av utbrudd av covid-19.

Det er få høringsinstanser som kommenterer forslaget om forlengelse av lovene på integreringsfeltet. For tidligere innspill til lovbestemmelsene, viser departementet til vurderinger i forbindelse med opprinnelig vedtakelse og senere forlengelse av lovene. Se Prop. 103 L (2019–2020), Prop. 9 L (2020–2021), Prop. 33 L (2020–2021) og Prop. 137 L (2020–2021).

Kunnskapsdepartementet foreslår på denne bakgrunnen å forlenge varigheten av kapittel 2 i den midlertidige loven om tilpasninger i introduksjonsloven og §§ 1 til 6 i den midlertidige loven om tilpasninger i integreringsloven. Departementet foreslår at lovene videreføres uten endringer.

Departementet foreslår å forlenge varigheten til 30. juni 2022. Dette vil gi stabile rammer og nødvendig forutsigbarhet for kommuner og deltagere i ordningene etter introduksjonsloven og integreringsloven, samtidig som det tas hensyn til at det kan bli behov for tilpasninger utover våren. Departementet mener at en slik varighet er forsvarlig i lys av at de midlertidige lovene kun åpner for tilpasninger som er nødvendige på grunn av smitteverntiltak. Dersom ingen smitteverntiltak er iverksatt gir ikke lovene mulighet for tilpasninger i regelverket.

# Økonomiske og administrative konsekvenser

## Midlertidig lov om tilpasninger i barnehageloven, opplæringsloven og friskoleloven

I høringsnotatet viste departementet til at forslaget om forlengelse av tilpasningene i reglene i barnehageloven, opplæringsloven og friskoleloven ikke i seg selv antas å få betydelige økonomiske og administrative konsekvenser. Det er ikke lenger nasjonale smitteverntiltak i skoler og barnehager. Det kan likevel ikke utelukkes at det vil kunne oppstå situasjoner hvor det er nødvendig med lokale tiltak som påvirker skole- og barnehagedriften. Ettersom det fortsatt kan være aktuelt med lokale tiltak, er det også behov for å videreføre reglene som ivaretar barn i barnehager og skoler dersom det fattes slike vedtak, men departementet vurderer ikke at videreføring av reglene vil ha vesentlige økonomiske og administrative konsekvenser.

Kunnskapsdepartementet viser for øvrig til omtale av økonomiske og administrative konsekvenser i Prop. 102 L (2019–2020) Midlertidig lov om tilpasninger i barnehageloven, opplæringslova og friskolelova for å avhjelpe konsekvenser av utbrudd av covid-19, Prop. 8 L (2020–2021) Endringer i midlertidig lov om tilpasninger i barnehageloven, opplæringslova og friskolelova for å avhjelpe konsekvenser av utbrudd av covid-19 og Prop. 137 L (2020–2021) Endringer i midlertidige lover om tilpasninger i barnehageloven, opplæringslova, friskolelova, introduksjonsloven og integreringsloven for å avhjelpe konsekvenser av utbrudd av covid-19 (forlengelse av lovene).

## Midlertidige lover om tilpasninger i introduksjonsloven og integreringsloven

I høringsnotatet viste departementet til at forslaget om forlengelse av tilpasningene i reglene i introduksjonsloven og integreringsloven ikke antas å få vesentlige økonomiske og administrative konsekvenser. For de fleste kommuner og deltagere vil ordningene kunne gjennomføres som normalt. Det kan oppstå behov for lokale smitteverntiltak, men departementet vurderer ikke at slike tiltak vil ha vesentlige økonomiske og administrative konsekvenser.

Kunnskapsdepartementet viser ellers til omtale av økonomiske og administrative konsekvenser i Prop. 103 L (2019–2020) Midlertidig lov om tilpasninger i introduksjonsloven for å avhjelpe konsekvenser av utbrudd av covid-19, Prop. 9 L (2020–2021) Endringer i midlertidig lov om tilpasninger i introduksjonsloven for å avhjelpe konsekvenser av utbrudd av covid-19 (forlengelse av loven), Prop. 33 L (2020–2021) Midlertidig lov om tilpasninger i integreringsloven for å avhjelpe konsekvenser av utbrudd av covid-19 og lov om endringer i lov om endringer i folkehøyskoleloven, barnehageloven og voksenopplæringsloven m.m. (overgangsregler i barnehageloven) og Prop. 137 L (2020–2021) Endringer i midlertidige lover om tilpasninger i barnehageloven, opplæringslova, friskolelova, introduksjonsloven og integreringsloven for å avhjelpe konsekvenser av utbrudd av covid-19 (forlengelse av lovene).

# Merknader til de enkelte lovbestemmelsene

Til midlertidig lov om tilpasninger i barnehageloven, opplæringslova og friskolelova § 13:

Endringen i andre ledd innebærer at lovens virketid forlenges. Loven oppheves 30. juni 2022 i stedet for 1. desember 2021.

Til midlertidig lov om tilpasninger i introduksjonsloven § 11:

Endringen i andre ledd innebærer at virketiden til kapittel 2 i loven forlenges. Kapittel 2 oppheves 30. juni 2022 i stedet for 1. desember 2021. Loven for øvrig oppheves fra den tid Kongen bestemmer.

Til midlertidig lov om tilpasninger i integreringsloven § 8:

Endringen innebærer at virketiden til §§ 1 til 6 i loven forlenges. §§ 1 til 6 oppheves 30. juni 2022 i stedet for 1. desember 2021. Loven for øvrig oppheves fra den tid Kongen bestemmer.

Kunnskapsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i midlertidige lover om tilpasninger i barnehageloven, opplæringsloven, friskoleloven, introduksjonsloven og integreringsloven for å avhjelpe konsekvenser av utbrudd av covid-19 (forlengelse).

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i midlertidige lover om tilpasninger i barnehageloven, opplæringsloven, friskoleloven, introduksjonsloven og integreringsloven for å avhjelpe konsekvenser av utbrudd av covid-19 (forlengelse) i samsvar med et vedlagt forslag.

Forslag

til lov om endringer i midlertidige lover om tilpasninger i barnehageloven, opplæringsloven, friskoleloven, introduksjonsloven og integreringsloven for å avhjelpe konsekvenser av utbrudd av covid-19 (forlengelse)

I

I midlertidig lov 26. mai 2020 nr. 52 om tilpasninger i barnehageloven, opplæringslova og friskolelova for å avhjelpe konsekvenser av utbrudd av covid-19 gjøres følgende endringer:

§ 13 andre ledd skal lyde:

Loven oppheves 30. juni 2022.

II

I midlertidig lov 26. mai 2020 nr. 53 om tilpasninger i introduksjonsloven for å avhjelpe konsekvenser av utbrudd av covid-19 gjøres følgende endringer:

§ 11 andre ledd skal lyde:

Kapittel 2 trer i kraft straks og oppheves 30. juni 2022.

III

I midlertidig lov 18. desember 2020 nr. 154 om tilpasninger i integreringsloven for å avhjelpe konsekvenser av utbrudd av covid-19 gjøres følgende endringer:

§ 8 andre ledd skal lyde:

§§ 1 til 6 oppheves 30. juni 2022. Loven for øvrig oppheves fra den tid Kongen bestemmer.

IV

Loven trer i kraft straks.